KIRJALLINEN KYSYMYS E-3833/00 esittäjä(t): Raina Echerer (Verts/ALE) komissiolle. Virallisiin eläinlääkäreihin ja eläinsuojeluyhdistyksiin kohdistuva uhkailu.



Virallinen lehti nro 174 E , 19/06/2001 s. 0157 - 0158



KIRJALLINEN KYSYMYS E-3833/00 esittäjä(t): Raina Echerer (Verts/ALE) komissiolle (7. joulukuuta 2000) Aihe: Virallisiin eläinlääkäreihin ja eläinsuojeluyhdistyksiin kohdistuva uhkailu GAIA-eläinsuojeluyhdistyksen johtajaa uhkailtiin äskettäin siitä syystä, että yhdistys oli julkaissut videonauhoja belgialaisten teurastamoiden tilasta. Lisäksi olen saanut tietooni, että kuljetusyhtiöiden edustajat ovat uhkailleet voimakkaasti EU:n virallisia eläinlääkäreitä ja eläinkuljetuksista vastaavia tarkastajia, jotka toimivat direktiivin 91/628/EY(1) säännösten mukaisesti. Voiko komissio tätä taustaa vasten vastata seuraaviin kysymyksiin: 1. Mitä tietoa komissiolla on virallisiin eläinlääkäreihin tai muihin viranomaisiin ja järjestöihin kohdistuvista uhkailu- ja/tai kiristystoimista, joiden avulla pyritään välttämään kokonaan tai osittain eläinsuojelua koskevat säännökset joiden noudattaminen aiheuttaa usein suuria kustannuksia tarkoituksena saada vientitukea? 2. Onko aihetta epäillä, että rikollisjärjestöjen tekemät yksittäiset tai jopa systemaattiset rikokset johtavat EU:n varojen perusteettomaan maksamiseen? 3. Jos komissio vastaa edes osittain myöntävästi edellä esitettyihin kohtiin, voiko se ilmoittaa, mihin toimiin se aikoo ryhtyä yhteisön tasolla tämän sietämättömän tilanteen korjaamiseksi? (1) EYVL L 340, 11.12.1991, s. 17. David Byrnen komission puolesta antama vastaus (5. helmikuuta 2001) Kuljetettujen eläinten hyvinvointia tutkivat eläinsuojeluyhdistykset ovat useasti ilmoittaneet komissiolle, että ne ovat saaneet uhkauksia kuljetusyhtiöiltä tai niiden työntekijöiltä. Komissiolla ei kuitenkaan ole mitään ratkaisevia todisteita siitä, että jäsenvaltioiden viranomaisia olisi estetty suorittamasta velvollisuuksiaan, jotka liittyvät eläinten kuljetusta koskevan yhteisön lainsäädännön vaatimuksiin tai asetuksen (EY) N:o 615/98(1) mukaisten elävien nautaeläinten vientitukien maksamiseen. Komissio tekee parhaillaan useissa jäsenvaltioissa tutkimuksia, jotka koskevat vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetuksen aikana 18 päivänä maaliskuuta 1998 annetun komission asetuksen (EY) N:o 615/98(2) täytäntöönpanoa. On jäsenvaltioiden vastuulla varmistaa, että arvoisan parlamentin jäsenen esittämissä tilanteissa ei rikota rikoslakia. Komissiolla on kuitenkin vastuu varmistaa, että jäsenvaltiot panevat täytäntöön asiaa koskevan yhteisön lainsäädännön ja soveltavat sitä asianmukaisesti. Komission olisi ilman muuta harkittava asianmukaisten toimien toteuttamista, jos ilmenisi, että jonkin jäsenvaltion viranomaiset eivät kykenisi varmistamaan yhteisön lainsäädäntöön sisältyvien velvollisuuksiensa noudattamista tällä alalla arvoisan parlamentin jäsenen mainitseman tyyppisen toiminnan takia. Komissio on luonnollisesti valmis tutkimaan huolellisesti kaikkia todisteita, joita arvoisa parlamentin jäsen voi toimittaa esittämänsä tueksi. (1) EYVL L 82, 19.3.1998. (2) EYVL L 82, 19.3.1998.